รัฐบาลไทย-ข่าวทำเนียบรัฐบาล-ดำเนินคดีพ่อค้าสลากหัวหมอ ซื้อสลากดิจิทัลนำไปขายต่อเกินราคา
วันศุกร์ที่ 15 กรกฎาคม 2565
ดําเนินคดีพ่อค้าสลากหัวหมอ ซื้อสลากดิจิทัลนําไปขายต่อเกินราคา
สํานักงานสลากกินแบ่งรัฐบาลดําเนินคดีกับผู้ที่มีพฤติการณ์ในการจําหน่ายสลากกินแบ่งรัฐบาลเกินราคา มีการนําเอาภาพของสลากกินแบ่งรัฐบาลที่มีการจําหน่ายผ่านช่องทางสลากดิจิทัล นํามาเสนอขายผ่านทาง  เฟซบุ๊ก ราคาฉบับละ ๑๐๐ บาท หากถูกรางวัลจะนําสลากดังกล่าวไปขึ้นรางวัล
ตามที่มีนโยบายรัฐบาลโดย พล.อ.ประยุทธ จันทร์โอชา นายกรัฐมนตรี และ พล.อ.ประวิตร วงษ์สุวรรณ รองนายกรัฐมนตรี ได้สั่งการให้ทุกหน่วยงานร่วมกันบูรณาการในการแก้ไขปัญหาการจําหน่ายสลากกินแบ่งรัฐบาลเกินราคา เพื่อช่วยแก้ไขปัญหาความเดือดร้อนให้กับพี่น้องประชาชน ในส่วนของสํานักงานตํารวจแห่งชาติ โดย พล.ต.อ.สุวัฒน์ แจ้งยอดสุข ผบ.ตร. ได้สั่งการให้ พล.ต.ท.สุรเชษฐ์ หักพาล ผู้ช่วย ผบ.ตร. ดําเนินการควบคุมและกํากับดูแลในการตรวจสอบผู้ที่มีพฤติการณ์ที่มีการจําหน่ายสลากกินแบ่งรัฐบาลเกินราคา ซึ่งได้มีการดําเนินการกันมาอย่างต่อเนื่อง นั้น
เมื่อวันที่ ๕ ก.ค.๖๕ ที่ผ่านมา พ.ท.หนุน ศันสนาคม ผู้อํานวยการสํานักงานสลากกินแบ่งรัฐบาล ได้มอบหมายผู้แทน เข้าร้องทุกข์กล่าวโทษต่อพนักงานสอบสวน สภ.รัตนาธิเบศร์ ภ.จว.นนทบุรี เพื่อดําเนินคดีกับผู้ที่มีพฤติการณ์ในการจําหน่ายสลากกินแบ่งรัฐบาลเกินราคา พฤติการณ์กล่าวคือ ผู้จําหน่ายสลากรายดังกล่าวได้มีการนําเอาภาพของสลากกินแบ่งรัฐบาลที่มีการจําหน่ายผ่านช่องทางสลากดิจิทัล นํามาเสนอขายผ่านทาง เฟซบุ๊ก ราคาฉบับละ ๑๐๐ บาท หากถูกรางวัลจะนําสลากดังกล่าวไปขึ้นรางวัลให้ การกระทําดังกล่าวเข้าข่ายการเสนอจําหน่ายสลากเกินราคา จึงได้แจ้งความร้องทุกข์เพื่อให้เจ้าหน้าที่ตํารวจดําเนินการตรวจสอบและดําเนินคดีกับผู้กระทําความผิดดังกล่าว
จากการสืบสวนในกรณีดังกล่าวพบว่า ในหน้าเพจเฟซบุ๊กดังกล่าวเป็นเพจส่วนตัวของ นายฐิติ นาคชัยวัฒนา อายุ ๔๕ ปี ได้มีการนําเอาภาพของสลากกินแบ่งรัฐบาลในรูปแบบดิจิทัลมาเสนอจําหน่ายอยู่ จํานวน ๓ หมายเลข รวมทั้งหมด ๑๓ ฉบับ เสนอจําหน่ายฉบับละ ๑๐๐ บาท โดยภาพสลากกินแบ่งรัฐบาลดังกล่าว ถูกซื้อโดยผู้ซื้อจํานวน ๒ คน จากการตรวจสอบพบว่านายฐิติฯ ได้ร่วมกันซื้อกับแฟน ๖ ฉบับ และฝากน้องสาวซื้อ ๗ ฉบับ และนายฐิติฯ เป็นผู้นํามาเสนอขายในเพจเฟซบุ๊ก จึงสรุปได้ว่า บุคคลดังกล่าวได้ใช้ให้น้องสาวและแฟนของตนซื้อสลากกินแบ่งรัฐบาลผ่านทางช่องทางสลากดิจิทัลในราคาฉบับละ ๘๐ บาท เพื่อนํามาเสนอจําหน่ายต่อภายในเพจเฟซบุ๊กส่วนตัวของตน ในราคาฉบับละ ๑๐๐ บาท เจ้าหน้าที่ตํารวจจึงได้ทําการรวบรวมพยานหลักฐานและได้ออกหมายเรียกนายฐิติฯ เพื่อมารับทราบข้อกล่าวหาและดําเนินคดีในข้อหา เสนอขายหรือขายสลากกินแบ่งรัฐบาลเกินราคาที่กําหนดอัตราโทษปรับไม่เกิน ๑ หมื่นบาท
พล.ต.ท.สุรเชษฐ์ฯ กล่าวว่า การกระทําผิดในลักษณะดังกล่าว เป็นการนําเอาภาพสลากกินแบ่งที่มีการซื้อขายผ่านช่องทางสลากดิจิทัลมาเสนอขายเกินราคาในเพจเฟซบุ๊กของตัวเอง ซึ่งเป็นการกระทําที่ผิดกฎหมาย จึงอยากประชาสัมพันธ์ให้ประชาชนหลีกเลี่ยงการซื้อสลากกินแบ่งรัฐบาลที่มีพฤติการณ์เสนอขายในลักษณะดังกล่าว เนื่องจากเป็นการจําหน่ายสลากเกินราคา และมีความเสี่ยงที่จะถูกผู้เสนอขายหลอกลวงได้ ซึ่งปัจจุบันสลากกินแบ่งรัฐบาลในราคาปกติสามารถหาซื้อได้ง่ายทั้งช่องทางออนไลน์และผู้ค้ารายย่อยทั่วไป ในส่วนของผู้ค้าที่มีพฤติการณ์จําหน่ายสลากกินแบ่งรัฐบาลเกินราคาหรือมีการปิดบังมิให้ตรวจสอบได้ว่ามีสลากจริงหรือไม่ จะมีการตรวจสอบเพิ่มเติมและดําเนินคดีกับผู้ค้าที่มีพฤติการณ์ดังกล่าวให้หมดไป เพื่อช่วยบรรเทาปัญหาให้กับพี่น้องประชาชนต่อไป
พ.ท.หนุน ศันสนาคม ผู้อํานวยการสํานักงานสลากกินแบ่งรัฐบาล กล่าวว่า ขอให้ประชาชนที่จะซื้อสิทธิสลากดิจิทัลจากผู้อื่น เพิ่มความระมัดระวัง และหลีกเลี่ยงการซื้อต่ออย่างเด็ดขาด เพราะในระบบการจําหน่ายสลากดิจิทัล ผ่านแอปเป๋าตัง จะบันทึกชื่อผู้ซื้อไว้อย่างชัดเจน สลากจึงเป็นกรรมสิทธิของผู้ซื้อที่เป็นเจ้าของบัญชีแอปเป๋าตังเท่านั้น ดังนั้นเมื่อถูกรางวัล เงินรางวัลจะโอนเข้าบัญชีผู้ซื้อ ไม่สามารถโอนสิทธิเปลี่ยนมือการขึ้นรางวัลไปให้บุคคลอื่นได้ หรือกรณีหากจะมารับสลากฯ ที่สํานักงานฯ ก็จะต้องใช้ชื่อผู้ซื้อยืนยันตัวตนในการมารับสลากฯ ดังนั้น ถ้าใครหลงเชื่อซื้อสลากดิจิทัลที่มีการนํามาประกาศขายต่อ หากถูกรางวัลอาจเกิดปัญหาตามได้ ซึ่งเรื่องนี้ สํานักงานสลากฯ ได้มีประกาศชัดเจน และออกมาแจ้งเตือนอยู่ตลอดเวลา จึงขอให้ประชาชนซื้อสลากดิจิทัลโดยตรงผ่านแอพเป๋าตังเท่านั้น ซึ่งระบบมีความปลอดภัย และสามารถขึ้นเงินรางวัลได้อย่างแน่นอน
นอกจากนี้ หากประชาชน ซื้อสลากผ่านผู้เสนอขายสลากที่เกินราคา ยังมีความเสี่ยงที่จะถูกหลอกลวงได้ ทั้งนี้ ในปัจจุบันสลากกินแบ่งรัฐบาลในราคาปกติสามารถหาซื้อได้อย่างสะดวกทั้งทางแพลตฟอร์มดิจิทัล และจุดจําหน่ายตามโครงการสลาก 80 ซึ่งขณะนี้มี 754 จุดทั่วประเทศ และเตรียมจะขยายเพิ่มเป็น 1,077 จุด ในเดือนสิงหาคมนี้